Pielikums Nr. 1

**Ķistu un spurguļu veidošana.**

Ķistus veido no pītām salmu plāksnītēm, kas piekārtas cita citai līmeniski. Pirmo plāksni veido vislielāko, katra nākamā plāksnīte citā līmenī ir mazākā par iepriekšējo, līdz pati pēdējā ir pavisam sīciņa. Ķista aprakstos atrodama arī cita kopīgo plāksnīšu skaita izkārtojums – viens lielais kvadrāts, tad četri mazāki kvadrāti, tālāk sešpadsmit sešstūri un visbeidzot mazie kvadrātiņi pavisam deviņdesmit seši gabali. Tomēr ķista būtība nemainās, te var saskatīt noteiktas likumības – starp plāksnītēm izveidotās brīvās telpas trijos stāvos sasaucas ar pasaules trejdaļību. Pasaule sākas no centra (ķists piekārts vienā punktā), un to iezīmē lielais kvadrāts ar četriem stūriem. Tā kā senie latvieši uzskatīja, ka puzurs ir ļauno garu atbaidītājs, tad tos izmantoja dažādos latviešiem svinīgos brīžos, arī kāzās. Tas varēja būt vairākos līmeņos un tradīcijas vēsta, ka, jo vairāk līmeņu šim puzuru veidam, jo vairākās paaudzēs turpināsies jaunā pāra dzimta un tā būs laimīgāka.

Spurgulis, putns – laimes simbols, viens no senākajiem rotājumiem. Putnus pagatavoja gan no priežu skaliņiem, gan mērcētiem, plakani saspiestiem salmu pinumiem un locīta papīra, gan ņemot par putna ķermeni olas čaumalu un pārējo apdarinot no pūkainām vistas vai zoss spalvām. Gaišie, grodi savītā diegā (lietots zirgs astrs) iekārtie putni cilvēku un sveču siltumu lēnām griezās. No olu čaumalām veidotos putnus lieto arī puzuru papildināšanai.

**Cilvēku atmiņas par puzuru veidošanu**

**no ekspedīciju materiāliem.**

“Pie griestiem kāra buzuli. Lielā sīpolā visapkārt sasprauda apmēram 20 cm garus salmus, kam galā atstāta 1/2 vārpiņa. Uz salma uzvēra četrkantīgus krāsainus papīriņus. Buzuli pakāra diedziņā pie griestiem virs galda. Buzulis karājās visu gadu. Nākoša gadā taisīju jaunu.”

*Anna Mežbārdis, Ogres raj. Koknese, E21,403, Latvijas vēstures institūta Etnogrāfijas nodaļas fondi.*

“Uz Ziemassvētkiem taisīja bumbuli: kartupelī sasprauda visriņķī salmus. Uz salma uzmauca krāsainus papīrīšus. Lai papīrīši nemuktu nost, galā drusku atstāja no vārpas. Bumbuli pakāra pie griestiem virs galda.”

*Ieva Rižgiņa, Krustpils, E21,187, Latvijas vēstures institūta Etnogrāfijas nodaļas fondi*.

“Telpu rotāšanai taisīja virpuļus. Paņēma rudzu, garkūļu salmus un sprauda kartupelī. Vārpiņu līdz pusei nolauza, uz salmiņa uzdūra raibu, krāsainu papīru zvaigznītes. No papīra izgrieza sešstūrainas zvaigznītes ar apaļiem vai spiciem stūrīšiem kā sniegpārsliņas. Gatavu virpuli stiprā linu diegā pakāra pie griestiem un tie skaisti griezās.”

*Stomers, Gulbenes rajons Ilzene, E11 2455-2457, Latvijas vēstures institūta Etnogrāfijas nodaļas fondi.*

“Ziemassvētkos taisīja virpulīšus. Kartupelī sasprauda vienāda garuma garkūļu rudzu salmus ar vārpiņu galā. Zem vārpiņas uzmauca raibu papīriņu zvaigznītes. Salmu galos dažreiz uzmauca arī sakaltušus puķu ziedus un raibas lupatiņas. Kartupeli piekāra pie griestiem. Vislabāk tas griezās, ja piekāra garā zirga astes astrā.”

*Otto Tilgašs, Gulbenes raj. Vecgulbenes pag., E11, 2249-2450, Latvijas vēstures institūta Etnogrāfijas nodaļas fondi.*

“Pūguļus gatavo tā: zaļa kartupelī sadur garos salmus ar visām rogām, rogām galos samauc krāsainu zīdpapīra gabaliņus. Kartupelis maz redzams, salmus sadur tā pavairāk, izskatās tik skaisti – kā eglīte.”

*Anna Cildermane, Kuldīgas raj., E39 1808-1811, Latvijas vēstures institūta Etnogrāfijas nodaļas fondi.*

“Mātes brālis no niedrēm prata taisīt tādus kā lukturus: sagrieza niedres, ar drāti vai adatu izdūra cauri, lai var izvērt stipru linu diegu un sasēja pa četriem stiebriem stūrīšos kopā. Niedrēm aptina bārkstiņās sagrieztus krāsainus papīrus. Stūrīšos piesēja krāsainas rozītes un pušķus. Šādus būrīšus taisīja vienu lielāku un tad mazāku, mazāku, mazāku.”

*Made Dūmiņa, Krustpils, E 17, 7198, Latvijas vēstures institūta Etnogrāfijas nodaļas fondi.*

“Lukturus taisīja gan lielus, gan mazus. Lielo kāra istabas vidū, mazos – stūros.”

*Marija Apinis, Vecpiebalga, E4,3099, Latvijas vēstures institūta Etnogrāfijas nodaļas fondi.*

“Pīšanai ņemti garu rudzu salmi, kuri iepriekš iebāzti karstā ūdenī – “saplucina”. Jāsāk pīt ar salma spico galu. Salmu savieno iebāžot nākamā salma tievgali iepītā salma resgalī. (..) Ķisti varot būt dažādos lielumos. (..) Galds bijis gar logu un ķisteli kāruši pie griestiem galda vidū vienu pašu. (..) Ķisteļus kāruši kāzās, krustabās, bērēs, pa svētkiem.”

*Makuža Bile un Anna, Kalētu pagasta “Meiros”, Nr. 68 Svētku un gadalaiku rituāli, Latvijas Nacionālā vēstures muzeja rokrakstu, zīmējumu, fotoattēlu un dokumentu kolekcija.*

“Balodis taisīts no “izpūstas” tukšas vistas čaumalas. Galva veidota sarullējot baltu papīra sloksnīti. Spārni un aste arī veidoti no balta salocīta papīra. Galvas un astes garums jāņem samērīgi tāds, lai balodis stāvētu līdzsvarā. Balodi pakar aiz aukliņas, kuru nostiprina olas čaumalā izdurtā caurumiņā. Šādi baloži pakārti virs mazo bērnu šūpuļa. Bērns skatījies uz putnu, kas vienmēr griezies uz riņķi un nav raudājis. Vecos laikos jau ļaudis esot runājuši, ka ja balodis pakārts pie griestiem griežoties tad istabā neesot ļauni gari.”

*Skruže Ermīne, Neretas pagasts, E2,449, Latvijas vēstures institūta Etnogrāfijas nodaļas fondi.*